정조 5년
司諫李顯永疏曰。伏以臣於病奄奄之中。伏奉薇垣除旨。署經有命。天牌嚴臨。臣感激洪恩。怵畏義分。不敢以犬馬之疾。坐犯違傲之罪。顚倒擔舁。章皇出肅。而第臣少患風痺之祟。轉成戰掉之症。尋常事爲。有時渾身顫搖。稍加收斂。不免全失儀容。不但自顧憫然。人亦爲臣憂之。此固身宿病之不堪從宦者。而又自三四年來忽患瘧痢之症。及至今年。又復如期而發。根委已痼。頑癖如石。忽痢忽瘧。乍劇乍歇。方其危苦。若將頃刻奄忽。非無鍼藥之試。了無回蘇之望。自分爲聖世癃癈之物矣。嗚呼。臣本蒙騃。百不猶人。遭値聖明之時。猥荷天地之恩。前後所蒙被有非臣至愚之所敢當。自惟無可以藉手報答。則惟有有除輒膺。不辭蹈赴。爲可以一半分自效之道。臣顧何心。乃欲逡巡。甘自陷於辜恩慢命之科。而不但情勢之苦。有時難强。一病經年。無計自力。凡有除命。多辭少膺。昧然冥然。如不知畏。此臣所以夙夜懍惕。不省死所者也。況今賓對有命。庚牌欲臨。豈不欲一登文陛。仰瞻耿光。而昨於陪班。泄症猝劇。退還私次。有加無減。雖欲趍造。其勢末由。此實通朝所知。臣何敢張皇爲說。以爲祈免之計哉。且伏見擧條下者。以昨日陪班節次之顚錯。至有承宣請推之擧。昏謬憒憒。壞損臺體。惶恐悚懍。無地自容。疾病之外。此又臣難退之一端。官職去就。尤無可論。玆敢疾聲。號籲於天地父母之下。伏乞聖慈。俯賜矜諒。亟命遞臣之職。治臣之罪。以肅朝綱焉。臣於乞免之章。不宜贅及他說。而憂憤所激。略此附陳。惟聖明之垂察焉。嗚呼。天下之惡。無過於亂逆。有國之政。莫大於刑法。若刑法一失。亂逆不誅。則人得以爲人。國得以爲國者。未之有也。今日之刑法。果無所不擧乎。亂逆果無所不誅乎。凡三司兩司之啓。何莫非可討之賊。而一年二年。至於五六年之久。而上下相持。置法無期。如此而人可爲人。國可爲國乎。況鄭妻射日之凶。龜柱淊天之惡。卽亘古所無之賊。而今日臣民之讎也。不可使一日容息於天地之間。而尙貸頭無恙。與之共戴一天。小大玩愒。如不知其爲可痛。其將胥歸於無君之域矣。古今天下。寧有如是哉。惟此兩賊。一日不誅。有一日之憂。二日不誅。有二日之憂。明正典刑。以討國賊。誠今日第一義也。不敢知殿下何所憚而不爲此也。伏願殿下。亟允三司之請。以洩輿憤焉。至如賊臣國榮。卽通天地罄古今。至妖極凶之逆也。憑恃寵靈。竊弄權柄。千罪萬惡。有非罄竹可書。而此於渠。猶薄物細故耳。噫。祖宗之所付托。臣民之所顒望。只在於本支則百之慶。則以渠地處恩遇。其所祈祝。尤當如何。而乃反陰懷梟獍之心。敢生沮遏之計。口發凶言。手草凶疏。指揮爪牙。換面投進。必欲售計而後已。噫。四百年宗社。何負於渠。而直爲此至妖極憯之謀也。稱兵之賊。古或有之。而謀危國脈。如此賊之爲者。卽從古權奸巨慝之所未嘗有也。況渠告退之日。所引經傳句語。尤萬萬叵測。雖斬作萬段。磔屍碎骨。猶不足以當其罪。而終使臥斃牖下。身首全得。神人之憤。庸有極哉。誅冀之刑。旣失於生前。戮敦之典。莫擧於死後。臣恐倫常斁敗。亂賊無懼。將至於國不國而人不人也。伏願殿下。廓揮乾斷。物故罪人國榮。亟允兩司之請焉。削黜罪人洪樂純。本以奰慝之性。濟以濫猾之習。利樂禍。自來伎倆。聲勢相倚。弟侄同惡。官位漸隆。氣勢益熾。專擅威權。無所不爲。此莫非人臣之極罪。而夫明義錄。卽正義理懲亂逆之一部春秋也。眼蔑隄防之嚴。敢爲漫漶之計。卽此於渠。爲一斷案。論其負犯。與國榮。一而二者。而當初薄斥。殆同例勘。前旣失刑。使國榮。戴頭而斃。今又不斷。使樂純。偃然自在。則此豈曰國有法乎。臣謂洪樂純。亦宜亟從三司之請也。嘻噫痛矣。天地之間。邪慝之氣。鍾而爲一國榮者。已是時運之不幸。而彼德相。又一劇賊耳。假托儒名。首膺旌招。偏蒙曠絶之恩。不思圖報之計。蝨附權凶。甘心奴役。入闕則先造宿衛之所敷陳。則必受國榮之指。腸肚相連。聲氣相應。陰謀祕計。無不貫通。當國榮潛肆異圖也。尙慮其凶之莫售。欲藉儒者之稱。以爲脅持上下之計。則德相只知有國榮。不知有國家。挺身和應。助成不道之謀。乃敢以四字凶言。沮我宗社大計。嗚呼。其亦凶且慘矣。國榮之製。德相投之。則德相卽未死之國榮。國榮卽已死之德相也。其凶肚逆節。當問於國榮。而國榮已失刑而斃矣。又不取服於德相。則君讎何時可復。國賊何時可討。而殿下一味靳允。不欲置辟。又如治國榮之爲今日。臣民安得不痛心抑塞。直欲無生乎。臣謂削奪官職罪人德相。亟允執法之請。宜矣。德相之侄煥億。妖邪小人。駔儈賤品。東西趍利。百億化身。士大夫之羞。與爲伍者。固已久矣。當國榮凶焰之方熾。誘引乃叔。羽翼其勢。四字凶言之密勿綢繆也。居兩賊之間。慫慂而成之。論其情節。誠亦巧慝。藉賣凶叔。諂事奸賊。陰贊凶謀。自陷悖逆之科。國之亂臣。家之賊子。此而不誅。倫綱乖而刑法墜矣。臣謂煥億。亦宜亟從臺請。罪人大燮。是何等凶孼。逆範之親。興賊主人。誅殛不加。尙切與憤。今乃締結行商。出沒跳踉。嘯聚陰圖。慮實無窮。罪人永綬之寬縱逆孼。任其去來。厚恤逆婢。稱以骨肉。率去其同氣。相與關通。無所忌憚者。誠萬萬痛惡。而遽命酌處。失之太寬。臣謂大燮永綬。亟令王府。拿來嚴囚。以待按査之畢。設鞫得情。依律處斷。斷不可已也。嗚呼。凡此諸賊。卽千萬古所未有之賊也。環東土數千里生靈。莫不欲食肉寢皮。不欲與諸賊俱生。而天討尙稽。王章未伸。將至於三綱淪九法斁而莫之救焉。此豈他哉。直由今日廷臣不誠之罪也。凡天下萬事。莫不由一誠字做去。則爲人臣子。討君父之讎者。其可不誠而能之乎。顧今群下。非不知君讐必可復。國賊必可討。每當凶逆之始出也。罔敢不扼腕痛心。疏啓紛紜。或恐後人。及其日月稍久。則人心狃安。委靡頹墮。無復一半分氣力。三司之紙。便作應文之具。如此者。將何以孚格天心。底說天誅乎。此固臣下不誠之罪。而殿下亦豈以群下之討之不誠。不施當施之律也哉。自古亂逆之倖宦於當日者。或由於罪惡之未著。國論之未定耳。非知其爲可殺而不能殺也。今則不然。殿下曰是劇賊也。群下曰是劇賊也。罪著惡盈。貫通天地。昭布耳目。而下不以誠。上不以法。或以恩掩義。或當斷不斷。其將不可使聞於隣國。無以有辭於天下後世。此臣所以腐心痛骨。一欲碎首於殿下之庭而不得者也。伏願殿下。念哉念哉。臣又有所憂嘆慨然於中者。具允鈺之狎耶狐媚。爲國榮之僕隷。李義翊之奴顔婢膝。爲國榮之腹心者。國榮逆節。彰露之後。安得免黨與之誅。而天網太恢。懲討不嚴。或薄竄旋釋。或乍允卽宥者。已是失刑之大。而曾未幾何。又命收敍。有若一時被罪。行將甄用者然。此雖出於大聖人包荒之德。顧此二人者。不但平日附麗之跡。有不忍正視。乃國榮之罪著也。涕泣奔走。甘心同歸。其心所在。有不可測。此逆臣之私人。而非復殿下之臣子也。寧不痛哉。寧不痛哉。況允鈺之不負國榮然後。方可以不負國家之說。傳播一世。至登臺章。不負國賊。所以負國家。而亦一國賊也。血心向賊。限死靡他。恩在國家則負之不難。恩在國賊則矢心不負。採探物議。出入憂歎。發此凶言。無所顧忌。吁亦痛矣。此何心腸。義翊之力沮公議於樂純發啓之初者。已有十手難掩之跡。逢人輒曰。奉朝賀在。豈可爲此。又曰。吾當以奉朝賀爲歸。君輩趍向。惟吾是視。疑亂人心。眩惑群聽。不但渠不自爲。又使人不敢發此。豈有一分臣分者之所可爲哉。及夫蒙宥之後。偃然自處以無故宰相。全無畏縮之意。反懷噴薄之心。謂某也疏論我。謂某也發啓我。咆喝之不已。人之頑且迷。胡乃至此。此不明示好惡。臣恐隄防由是漸壞。人心無所懲畏。其爲憂。誠不細矣。伏願殿下。亟寢具允鈺李義翊敍用之命。仍施竄配之典焉。至於李儒慶事。因大僚之奏。有還寢之命。我聖上轉環之德。臣實欽仰。而第儒慶當日之擧。其亦一大變怪也。未見簡通。始雖爲嫌。楹外爛商。復何持疑。前席肆氣。突然先出。有若逃避者然。此豈但依違而已。雖謂之爲凶逆效節。可也。世道日下。名義日壞。可驚可惡之事。雖無所不至。巨慝罪著。大論旣發之後。挺身立異。無所畏忌。如儒慶之爲者。曾未見也。執跡以論。其心可知。若不嚴處。不獨儒慶。益其無嚴。亦恐他釁孼之類。因此生覬覦之心。臣謂李儒慶。亟施竄配之典。斷不可已也。禁亂之法。雖不可不嚴。亦可不無節。以貽都民之害。而近者憲府出禁。太狼籍。閭里爲之騷擾。良辰佳節。簫鼓相聞。不害爲太平氣像。而今乃不然。數人會坐。禁吏已隨之。又稱苧布之禁。逢人輒捉。隨賂多少。放有早晩。或囚或拘。至有定價之說。道路愁歎。醜聲喧播。哀彼小民。將何以措其手足。而臺閣之羞。亦自不少。臣謂前掌令金晩耉。亟施譴罷之典。斷不可已也。省疏具悉。